Nýskipaður forstjóri Sjúkrahússins á Akureyri segir að til að geta boðið upp á meira aðlaðandi starfsumhverfi fyrir sérfræðinga í heilbrigðisþjónustu eigi sjúkrahúsið að verða háskólasjúkrahús. Hildigunnur Svavarsdóttir sjúkrahússforstjóri segir að skýra framtíðarsýn þurfi svo stofnunin geti styrkt starfsemi sína.
Við erum kennslusjúkrahús, okkur langar að verða meira. Okkur langar að verða háskólasjúkrahús. Og það er eitt af okkar háleitu markmiðum sem við settum inn hjá okkur í síðustu stefnu.
En ég mun klárlega í samráði við mína framkvæmdastjórn og starfsmenn setja það inn sem stefnu til næstu ára.
Sjúkrahúsið á Akureyri er nú kennslusjúkrahús og varasjúkrahús Landspítala. Veigamikill hluti af starfsemi þess er að sinna háskólanemendum í heilbrigðisgreinum í samráði við menntastofnanir. Sjúkrahúsið er miðstöð sérhæfðrar heilbrigðisþjónustu á Norður- og Austurlandi þannig að það gegnir stóru hlutverki.
Hildigunnur segir að þrátt fyrir það sé ekki alltaf auðvelt að fá sérhæft starfsfólk til starfa.
Það er miserfitt. Við skulum orða það þannig, við erum alltaf í einhvers konar vandræðum með að fá fólk.
Og við erum stanslaust að leita leiða til þess að fá hæft fólk.
Það sé því mikilvægt að vera með gott og metnaðarfullt vinnuumhverfi og það að verða háskólasjúkrahús myndi gera stofnunina meira aðlaðandi fyrir sérfræðinga.
Við þurfum líka að gera sérhæfðu starfsfólki kleift að stunda fræðistörf
og þá skiptir miklu máli að við getum boðið upp á þannig umhverfi.
Sjúkrahúsið á Akureyri ætti að verða háskólasjúkrahús og það er markmið stofnunarinnar, segir nýskipaður forstjóri sjúkrahússins.